- Եթե մենք ինչ-որ մեկին համարենք թիրախ, ապա կստացվի անհատների մրցակցություն: Բայց սա անհատների մրցակցություն չի, սա ծրագրերի առաջարկ է քաղաքացուն, և հենց նա պետք է կատարի ընտրություն, թե ում ծրագիրն է իր համար առավել ընդունելի: Եթե մեր առաջարկած ծրագիրը քաղաքացու համար ընդունելի է, մենք համարում ենք, որ հաղթել ենք: Որևէ մեկի նկատմամբ մենք անձնական թշնամանք չունենք և ձեր ձևակերպմամբ` որևէ մեկին թիրախ չենք համարում: Քարոզարշավի մեր մեկնարկը նախատեսված է այսօր` Պատանի հանդիսատեսի թատրոնի դահլիճում: Քարոզարշավը ոչ թե շաբլոնային ինքնագովազդն է, ինչպես այսօր ընդունված է, այլ նախ և առաջ` երկխոսությունն ընտրողի հետ, որպեսզի նախ իրեն հասցնես ծրագիրը, այլև իրենց ակնկալիքները մեզ համար լսելի լինեն: Առանց հետադարձ կապի, սա վերածվում է մեկուսացված ճամբարների, ինչը հետագայում անառողջ բարոյահոգեբանական մթնոլորտ է ծնում: Քարոզարշավին մասնակցելու մեր հիմնական խնդիրն այդ` ճամբարային կարծրատիպը հաղթահարելն է: Քաղաքացիների հետ երկխոսելու ենք` նպատակ ունենալով և´ լսելի դառնալ իրենց համար, և´ լսել նրանց մոտեցումները, դիրքորոշումները և ակնկալիքները: